b'\n_START_ARTICLE_\nErnst Birnbaum\n_START_SECTION_\nElulugu\n_START_PARAGRAPH_\nErnst Birnbaum s\xc3\xbcndis Rakke hobupostijaama sepa peres. Noorena siirdus ta Peterburgi, kus oli kolm aastat lukksepa\xc3\xb5pilane, siis t\xc3\xb6\xc3\xb6line masinatehases._NEWLINE_Aastatel 1915\xe2\x80\x931917 oli ta Venemaa Keisririigi armees. Ta saadeti teenima Viapori kindluse \xc3\xb5hus\xc3\xb5idu roodu. 1917. aastal astus ta Punakaarti, teenis 19. \xc3\xb5hus\xc3\xb5idu salgas, osales l\xc3\xb5unarindel lahinguis Denikini vastu. _NEWLINE_Augustis 1919 l\xc3\xa4hetati ta Petrogradi T\xc3\xb6\xc3\xb6liste ja Talupoegade Punaarmee juhtivkoosseisu \xc3\xb5hus\xc3\xb5idukursustele, l\xc3\xb5petas kursuse 1920. aasta s\xc3\xbcgisel. J\xc3\xa4tkas seej\xc3\xa4rel \xc3\xb5pinguid K\xc3\xb5rgemas \xc3\x95hus\xc3\xb5idukoolis, mille l\xc3\xb5petas 1923. aasta suvel, sai punase s\xc3\xb5jav\xc3\xa4e\xc3\xb5hus\xc3\xb5itja kutse ning suunati teenima Oranienbaumi 4. suurt\xc3\xbckiv\xc3\xa4e \xc3\xb5hus\xc3\xb5idusalka. Jaanuaris 1925 asus ta uuesti \xc3\xb5ppima K\xc3\xb5rgemas \xc3\x95hus\xc3\xb5idukoolis \xc3\xb5hulaevapilootide kursusele, mille l\xc3\xb5petas sama aasta novembris. Teenis seej\xc3\xa4rel samas koolis instruktorina juhitavate \xc3\xb5hupallide salgas ning seej\xc3\xa4rel k\xc3\xb5rgema \xc3\xb5hus\xc3\xb5idukooli \xc3\xb5ppesalgas. Oli ka Leningradi Tehnoloogilise Instituudi komissar. _NEWLINE_1921. aastal tegi ta esimese vabalennu stratostaadiga, t\xc3\xb5ustes 4500 m k\xc3\xb5rgusele. 1929. aastal \xc3\xb5petas ta piloteerimisoskust juba teistele stratonautidele. Aastatel 1930 kuni 1932 oli \xc3\xb5hulaeva "Komsomolskaja Pravda" piloot ja \xc3\xbclema abi._NEWLINE_30. septembril 1933 t\xc3\xb5usis ta koos Georgi Prokofjevi (1902\xe2\x80\x931939) ja Konstantin Godunoviga (1892\xe2\x80\x931965) stratostaadil SSSR-1 19 kilomeetri k\xc3\xb5rgusele, \xc3\xbcletades \xc5\xa1veitslase Auguste Piccard\'i (1884\xe2\x80\x931962) nimel olnud maailmarekordi. Saavutus p\xc3\xbcsis ametliku maailmarekordina hulk aastaid._NEWLINE_P\xc3\xa4rast \xc3\xb5nnestunud stratosf\xc3\xa4\xc3\xa4rilendu m\xc3\xa4\xc3\xa4rati ta \xc3\xb5huj\xc3\xb5udude lahingulise ettevalmistuse valitsuse sektorijuhataja abiks. 1934. aastal Beringi mere j\xc3\xa4\xc3\xa4oludes kahjustusi saanud laev "T\xc5\xa1elju\xc5\xa1kini" meeskonna p\xc3\xa4\xc3\xa4stmiseks saadeti T\xc5\xa1ukotkale ka kaks \xc3\xb5hulaeva - "Smoln\xc3\xb5i" ja "Komsomolskaja Pravda". \xc3\x95hulaevade salga \xc3\xbclemaks m\xc3\xa4\xc3\xa4rati Birnbaum. Kuna salga teekond v\xc3\xb5ttis kaua aega, siis p\xc3\xa4\xc3\xa4stet\xc3\xb6\xc3\xb6des nad tegelikult ei osalenud._NEWLINE_P\xc3\xa4rast tagasip\xc3\xb6\xc3\xb6rdumist T\xc5\xa1ukotkalt asus ta t\xc3\xb6\xc3\xb6le Moskvas Konstantin Tsiolkovski nimelises \xc3\xb5ppekombinaadis Diri\xc5\xbeabelstroi, kus pidas loenguid \xc3\xb5hulaevade s\xc3\xb5jalisest kasutamisest. 1935. aastal moodustati \xc3\xb5hulaevade \xc3\xb5ppe- ja katseeskaader, mille \xc3\xbclemaks m\xc3\xa4\xc3\xa4rati Birnbaum. _NEWLINE_1936. aastal m\xc3\xa4\xc3\xa4rati Birnbaum moodustamisel olnud 10. \xc3\xbcksiku t\xc3\xb5kke\xc3\xb5hupallide divisjoni \xc3\xbclemaks. N\xc3\xb5ukogude\xe2\x80\x93Saksa s\xc3\xb5ja alguses oli ta 1. \xc3\xb5hukaitse korpuse 9. t\xc3\xb5kke\xc3\xb5hupallide polgu \xc3\xbclem. Hiljem oli polkovnik Birnbaum Moskva \xc3\xb5hukaitse 2. t\xc3\xb5kke\xc3\xb5hupallide diviisi \xc3\xbclem. 1945. aastal arvati tervislikel p\xc3\xb5hjustel reservi._NEWLINE_Ernst Birnbaum on maetud Moskva Trojekurovo kalmistule.\n_START_SECTION_\nTunnustused\n_START_PARAGRAPH_\nTa on autasustatud kahe Lenini ordeni, Punalipu ordeni, Punat\xc3\xa4he ordeni ja medalitega.\n_START_SECTION_\nM\xc3\xa4lestuse j\xc3\xa4\xc3\xa4dvustamine\n_START_PARAGRAPH_\n10. juunil 1972 avasid N\xc3\xb5ukogude Liidu v\xc3\xb5imuesindajad Ernst Birnbaumi s\xc3\xbcnnikohas Rakkes m\xc3\xa4lestuskivi.'